Simona Halep a anunţat, joi seară, că va participa la turneul Miami Open, după ce TAS i-a redus suspendarea pentru dopaj de la patru ani la nouă luni, după care a făcut dezvăluiri în premieră din scandalul care i-a afectat cariera.
"Sunt încântată să vă anunţ pe toţi că voi reveni în circuitul WTA peste două săptămâni, la Miami Open! Mulţumesc turneului pentru că mi-a oferit această oportunitate şi abia aştept să mă întorc pe teren şi să concurez. Ne vedem cu toţii în curând!", a notat Halep pe Instagram.
"Și acum am emoții. A fost cel mai mare șoc din viața mea, că proba din București a fost făcută nerespectând regulamentul. Sângele meu a stat două ore și ceva la o temperatură greșită. Proba de sânge a venit oricum în valori normale.
Tribunalul a fost surprins, mai ales că eram în același oraș, la câteva minute de laborator. Nu se poate întâmpla așa ceva la un nivel atât de înalt. Am fost dezamăgită și sunt foarte dezamăgită.
Revenind la capitolul trădare, putem spune asta. De asta mă simțeam trădată. Nu cer să fiu favorizată niciodată, dar țin foarte mult să se respecte niște reguli. Să fiu testată așa cum trebuie. A fost dezamăgitor că nu s-a respectat acest lucru", a declarat, la Antena 3, Simona Halep, potrivit Sport.ro.